เฌอมาลย์ บุญยศักดิ์
ไลลา บุญยศักดิ์ ชื่อเดิม เฌอมาลย์ บุญยศักดิ์ ชื่อเล่น พลอย (เกิด 15 กันยายน พ.ศ. 2525) เป็นนักแสดงหญิงชาวไทย เป็นน้องสาวของดารัณ บุญยศักดิ์ อดีตนักแสดง มีผลงานที่สร้างชื่อเสียงจากละครเรื่อง ระบำดวงดาว ขุนศึก มาดามดัน สามีตีตรา และภาพยนตร์เรื่อง บุปผาราตรี รักแห่งสยาม ชั่วฟ้าดินสลาย สี่แพร่ง และคิดถึงวิทยา
เฌอมาลย์เป็นบุตรสาวของพลเรือตรี สิริศักดิ์ บุญยศักดิ์ กับธัญดา นิลภิรมย์ (ชื่อเดิม จิราภรณ์)[1] มีพี่สาวร่วมบิดามารดาคือดารัณ บุญยศักดิ์ (ชื่อเดิม สินิทธา)[1] เธออยู่ในครอบครัวแม่เลี้ยงเดี่ยว และได้รับการเลี้ยงดูจากยุพิน กฤษณรัตน์ ผู้เป็นยาย[2][3]
เฌอมาลย์จบการศึกษาระดับประถมศึกษาโรงเรียนเซนต์โยเซฟระยอง[4] จังหวัดระยอง ต่อมาได้ศึกษาในระดับมัธยมศึกษาตอนต้น โรงเรียนโยนออฟอาร์ค[4] กรุงเทพมหานคร และมัธยมศึกษาตอนปลาย โรงเรียนบดินทรเดชา (สิงห์ สิงหเสนี)[4] ระดับปริญญาตรีคณะบริหารธุรกิจ วิทยาลัยลุ่มน้ำปิง (ปัจจุบันคือวิทยาลัยนอร์ทเทิร์น) จังหวัดตาก[5]
ในวัยเยาว์เธอเคยเปลี่ยนไปนับถือศาสนาคริสต์นิกายโรมันคาทอลิก[6] ครั้นจำเริญวัยขึ้นจึงหันไปนับถือศาสนาพุทธ[7] ซึ่งช่วงต้นปี พ.ศ. 2555 เธอกล่าวถึงทัศนคติที่มีต่อศาสนาว่า "พลอยเป็นคนที่นับถือศาสนาพุทธ แต่นับถือศาสนาคริสต์ด้วยครึ่งหนึ่ง ซึ่งพลอยจะขอเชื่อในสิ่งที่พระพุทธเจ้าสอนเท่านั้น พลอยไม่เชื่อเรื่องดวง พลอยเป็นคนที่เชื่อในตัวเองมากกว่า..."[8] แต่ภายในปี พ.ศ. 2555 นั้นเองเธอได้หันไปนับถือศาสนาคริสต์นิกายโปรเตสแตนต์[9][10]
เฌอมาลย์เริ่มเข้าวงการบันเทิงตั้งแต่อายุ 23 ในละครเรื่อง เงาราหู รับบทเป็นนางเอกวัยเด็ก ซึ่งเรื่องนี้ ดารัณ บุญยศักดิ์พี่สาวแท้ ๆ ของเธอแสดงเป็นนางเอกคู่กับพีท ทองเจือ และลงนามสัญญาเป็นนักแสดงช่องสามในปี พ.ศ. 2549
ในปี พ.ศ. 2550 เฌอมาลย์แสดงในภาพยนตร์เรื่อง รักแห่งสยาม ในบท จูน และ แตง ซึ่งจากบทบาทนี้ทำให้เธอได้รับรางวัลผู้แสดงสมทบหญิงยอดเยี่ยม จากหลายเวทีอย่าง รางวัลภาพยนตร์แห่งชาติ สุพรรณหงส์ ครั้งที่ 17, รางวัลภาพยนตร์ไทย ชมรมวิจารณ์บันเทิง ครั้งที่ 16 และ สตาร์เอนเตอร์เทนเมนต์อวอร์ดส 2007 ครั้งที่ 6
ในปี พ.ศ. 2551 เฌอมาลย์ได้เป็นส่วนหนึ่งของการแสดงภาพยนตร์สี่แพร่ง ในตอนเที่ยวบิน 224 ในบทพิม โดยได้รับรางวัลเฉลิมไทยอวอร์ด ครั้งที่ 6 สาขานักแสดงหญิงในบทสมทบจากภาพยนตร์ไทยแห่งปี
ในปี พ.ศ. 2553 เฌอมาลย์แสดงในภาพยนตร์เรื่อง ชั่วฟ้าดินสลาย คู่กับ อนันดา เอเวอริ่งแฮม กำกับโดย หม่อมหลวงพันธุ์เทวนพ เทวกุล และในปีถัดมาก็แสดงในภาพยนตร์เรื่อง อุโมงค์ผาเมือง โดยแสดงคู่กับอนันดา และกำกับโดยหม่อมหลวงพันธุ์เทวนพเช่นเดิม
ในปี พ.ศ. 2557 เฌอมาลย์เป็นเมนเทอร์ 1 ใน 3 คนของรายการ เดอะเฟซไทยแลนด์ ซีซัน 1 ในปีเดียวกัน เธอยังได้รับบท กั้ง ในละครเรื่อง สามีตีตรา ซึ่งได้รับความนิยมอย่างมากในขณะนั้น และรับบท ครูแอน ในภาพยนตร์โรแมนติกเรื่อง คิดถึงวิทยา
ในปี พ.ศ. 2560 เฌอมาลย์หมดสัญญาการเป็นนักแสดงกับสถานีวิทยุโทรทัศน์ไทยทีวีสีช่อง 3 ในวันที่ 17 พฤษภาคม เธอให้สัมภาษณ์ว่าตนเองนั้นจะเป็นนักแสดงอิสระอย่างถาวร[11] ในปีเดียวกันเธอได้รับบทรสในละครเรื่องความรักครั้งสุดท้าย ถือเป็นละครเรื่องแรกของเธอหลังจากที่เป็นนักแสดงอิสระ ออกอากาศทางสถานีโทรทัศน์ช่องจีเอ็มเอ็ม 25
ในปี พ.ศ. 2561 เฌอมาลย์ได้รับการเป็นเมนเทอร์ให้กับรายการเดอะเฟซไทยแลนด์อีกครั้งในซีซันที่ 4 ต่อมาเธอได้โพสต์รูปภาพบนอินสตาแกรมส่วนตัวในข้อความว่า "ขอลาออก" ใต้คำบรรยายรูปภาพว่า "ความยุติธรรมไม่มี" และเธอได้ปรากฏตัวในรายการครั้งสุดท้ายคือตอนออกอากาศตอนที่ 10[12]
เฌอมาลย์ได้เปลี่ยนชื่อจริงเป็น "ไลลา บุญยศักดิ์" จากความประสงค์ของมารดา และเคยใช้ชื่อดังกล่าวในวงการพักหนึ่งแต่ไม่ชอบ ภายหลังจึงใช้ชื่อในการแสดงว่า "เฌอมาลย์ บุญยศักดิ์" ส่วนชื่อในบัตรประชาชนยังคงชื่อ ไลลา บุญยศักดิ์ ตามเดิม[13]
เธอเคยคบหาณัฐเศรษฐ์ พูนทรัพย์มณี ต่อมาได้คบหากับปกรณ์ ลัม 4 ปี แล้วเลิกราในปี พ.ศ. 2550 ต่อมาได้คบหากับนาวิน เยาวพลกุล ตั้งแต่ ปี พ.ศ. 2554-2556[14] และต่อมาได้คบหากับจอห์น ชาวจีน-อิตาลี และเลิกคบหาในปี พ.ศ. 2559[15]
เฌอมาลย์เคยได้สัมภาณ์กับนักข่าวของเดอะสแตนดาร์ดในปี พ.ศ. 2561 ว่าเธอเคยป่วยเป็นโรคซึมเศร้าในช่วงอายุ 19 ปี และกลับมาป่วยอีกครั้งในช่วง 4 ปีที่ผ่านมา[16]
ในปี พ.ศ. 2555 เฌอมาลย์ถูกวิพากษ์วิจารณ์อย่างมากจากกรณีการหนีภาษี หลังจากที่ใช้บัตรประชาชนของผู้อื่นมารับค่าตอบแทนเพื่อเลี่ยงการจ่ายภาษีในส่วนเกิน[17] จากข่าวฉาวเกี่ยวกับการพูดโดยไม่คิดและการหนีภาษี[18] สื่อมวลชนจึงตั้งฉายาให้กับเธอสำหรับปีนั้นว่า "ปากปลาร้าหน้าเป๊ะ"[19]
ในปี พ.ศ. 2557 สื่อมวลชนจำนวนหนึ่งรวมตัวไม่ทำข่าวเกี่ยวกับเธอ เนื่องจากเธอนั้นได้ดึงแขนนักข่าวบันเทิงรายหนึ่งระหว่างให้สัมภาษณ์ เพราะไม่พอใจกับคำถามที่ยุแยงให้เกิดความขัดแย้ง ทั้งยังยืนกรานว่าเธอไม่ใช่คนผิด และไม่ยอมขอโทษ[20]
หมวดหมู่:บุคคลที่เคยนับถือศาสนาพุทธ หมวดหมู่:บุคคลที่เปลี่ยนไปนับถือศาสนาคริสต์ หมวดหมู่:คริสต์ศาสนิกชนนิกายโปรเตสแตนต์ชาวไทย หมวดหมู่:บุคคลจากโรงเรียนโยนออฟอาร์ค หมวดหมู่:บุคคลจากโรงเรียนบดินทรเดชา (สิงห์ สิงหเสนี) หมวดหมู่:บุคคลจากวิทยาลัยนอร์ทเทิร์น หมวดหมู่:นางแบบไทย หมวดหมู่:นักแสดงเด็กชาวไทย หมวดหมู่:นักแสดงวัยรุ่นชาวไทย หมวดหมู่:นักแสดงหญิงจากกรุงเทพมหานคร หมวดหมู่:นักแสดงละครโทรทัศน์หญิงชาวไทย หมวดหมู่:นักแสดงภาพยนตร์หญิงชาวไทย หมวดหมู่:ผู้มีชื่อเสียงทางโทรทัศน์ชาวไทย หมวดหมู่:นักแสดงหญิงชาวไทยในศตวรรษที่ 20 หมวดหมู่:นักแสดงหญิงชาวไทยในศตวรรษที่ 21 หมวดหมู่:เมนเทอร์เดอะเฟซไทยแลนด์